Omnibus presentes litteras inspecturis, frater Stephanus permissione diuina Sancti Benigni humilis abbas et Johannes decanus capelle ducis diuionensis in Domino salutem. Nouerit uniuersitas vestra quod cum discordia verteretur inter viros venerabiles et religiosos Gilebertum abbatem et conuentum Sancti Stephani diuionensis ex una parte, et Laurentium filium Petri Textoris ex altera, super quadam domo et manso ac appendiciis eius quæ fuit Odonis presbiteri incurati Sancti Juliani, sita ad portam Nanxionis, iuxta domum Richardi Nigri, quam domum cum manso et eius appendiciis dictus Laurentius petebat, dicens eam iure hereditario ad se pertinere, dictis abbate et conuentu in contrarium asserentibus eandem domum cum manso et eius appendiciis datam esse eis in elemosinam perpetuam ab Odone presbitero supradicto. Tandem idem Laurentius ad cor rediens proborum et prudentum virorum consilio, nolens predictam elemosinam impedire, et insuper pro bonis quæ a dictis abbate et conuentu recepit, de quibus se pro pagato tenuit et contento dictam elemosinam laudauit in nostra presentia, et ratam habuit in perpetuum atque firmam, et dictam domum cum manso et aliis eius appendiciis dictis abbati et conuentui et eorum ecclesiæ quitauit in perpetuum. Et super se et omnia bona sua, iuramentoque corporaliter prestito, promisit dictam elemosinam dictis abbati et conuentui et eorum successoribus ac ipsorum ecclesiæ garantire et defendere perpetuo contra omnes et unquam de cetero per se vel per alios contraire; recognoscens et affirmans iuramento prestito se contra omnem omnino sui iuris. In cuius rei testimonium et muninem ad preces dicti Laurentii presentibus litteris sigilla nostra apposuimus. Actum anno Domini M°. CC°. XXXX°. quarto mense maio.